ועדת הפנים ואיכות הסביבה, כנסת 16, פרוטוקול מספר 517, 2005-11-02 09:15

גאלב מג'אדלה: אנחנו עוברים לנושא השני – הצעת חוק הרשויות המקומיות (מימון בחירות) (תיקון מס' 7) התשס"ה – 2005.

גאלב מג'אדלה: התבקשנו לקדם את הצעת החוק של הרשויות המקומיות, לפי הצעת הממשלה.

גאלב מג'אדלה: אני מבין שזה נוגע לנהרייה, ובגלל זה הדחיפות.

אילת פישמן: הדחיפות היא כאילו בגלל נהרייה, אבל לאמיתו של דבר, יש לקונה בחוק בכל הנוגע לבחירות חדשות.

אילת פישמן: בחירות חדשות הן בחירות שמתקיימות לאחר שהבחירות הקודמות נפסלו בהוראת בית משפט.

אילת פישמן: זה יכול להיות לראש הרשות, זה יכול להיות למועצה, וזה יכול להיות גם וגם.

אילת פישמן: חשוב להבהיר שמדובר אך ורק ביישוב שלם.

אילת פישמן: זאת אומרת כאשר יש פסק דין, ובעקבותיו אני מקיימת בחירות חדשות בשלוש קלפיות, כמובן, זה לא מזכה בשקל.

אילת פישמן: מדובר אך ורק בבחירות ביישוב שלם.

אילת פישמן: הבחירות החדשות האלה מתקיימות ברוב המקרים חודש-חודשיים-שלושה אחרי הבחירות הרגילות; אחרי הבחירות הכלליות של 2003 היו 4-5 יישובים כאלה.

אילת פישמן: יש אפשרות, לפי חוק הבחירות לתקוף את תוצאות הבחירות שנה-שנתיים אחרי לא בדרך של ערעור רגיל, אלא בדרך של המרצת פתיחה, אם לעותר התגלו ראיות בשלב מאוחר יותר, והוא מצליח להוכיח - - - כפי שקרה בנהרייה.

אילת פישמן: אנחנו עכשיו שנתיים אחרי הבחירות, אבל בית המשפט קבע שהבחירות בטלות ויש לערוך אותן שנית.

אילת פישמן: במיוחד במקרה כזה, שהבחירות מתרחשות אחרי כל-כך הרבה זמן, ולמעשה מתרחשת מערכת בחירות שלמה מאפס, כדוגמת נהרייה.

אילת פישמן: כמובן, למועמדים יש הוצאות- -

חמי דורון: הם רצים לבחירות רק לרשות, המועצה לא פוזרה, נכון?

אילת פישביין: נכון.

אילת פישביין: גם ראש הרשות שייבחר יישב רק עד 2008 כשהמועצה תפוזר.

אילת פישביין: החוק שותק.

אילת פישביין: אנחנו חושבים שברמת העיקרון כאשר מתנהלת מערכת בחירות שלמה מאפס יש מקום לתת מימון כמו שנותנים מימון לבחירות רגילות.

חמי דורון: תכלית החוק ראויה ונכונה.

חמי דורון: צריך לתת מימון, והמימון צריך לבוא מקופת המדינה, כי אחרת המימון יהיה מכל מיני בעלי אינטרס, ואז אותו ראש רשות יהיה חייב לבעלי אינטרסים שעוזרים לו במימון.

חמי דורון: צריך להרחיב את החוק כך שלא יוכל לקבל תרומות, להבדיל מבחירות אחרות ששם אפשר לקבל תרומות – אמנם מוגבלות בסכום.

חמי דורון: בנושא של בחירות חדשות רק לרשות, ברגע שהמדינה מממנת אותם אסור שיגדילו לפחות את התרומות.

אילת פישביין: כאשר יש בחירות מיוחדות לראש רשות כמו שהיה בעפולה, בחדרה ובעוד מקומות יש מימון.

חמי דורון: לא.

חמי דורון: אין מימון, יש הוראת שעה לגבי המימון.

אילת פישביין: לא, ממש לא.

חמי דורון: התיקון האחרון שנעשה על חדרה נעשה כהוראת שעה.

גאלב מג'אדלה: חבר הכנסת גדעון סער היה כאן, הוא היה מיוזמי הצעת החוק הקודמת.

מירי פרנקל-שור: החוק שעבר במרס היה גם הצעת חוק ממשלתית, חלק מזה היו הוראות שעה, וחלק היו תיקונים קבועים.

חמי דורון: אבל המימון- -

אילת פישביין: המימון זה הוראת קבע.

אילת פישביין: ברעננה שילמנו מימון, בחדרה שילמנו מימון, בעפולה שילמנו מימון.

חמי דורון: לפי מה זה שולם?

אילת פישביין: בשורה האחרונה כל מועמד מקבל אחוז מהקופה, כאחוז מהקולות הכשרים שהוא קיבל, כאשר מועמד שינצח יקבל מינימום 60, והמועמד שקיבל פחות מ- 20% מהקולות לא מקבל בכלל.

אילת פישביין: זאת הנוסחה שקבועה בחוק.

גדעון סער: חבר הכנסת חמי דורון בקי בנושא.

גדעון סער: הוא גם חלק בזמנו ורצה נוסחה אחרת.

גדעון סער: אני אמרתי לו שגם אני וגם חבר הכנסת איתן כבל שהיה יושב ראש סיעת העבודה מוכנים ללמוד מלקחי מערכות הבחירות האלה.

גדעון סער: אינני נכנס לסוגייה הזאת, יש בה עמדה עקבית.

גדעון סער: כרגע יש מצב מסוים, שמערכת בחירות כבר מתקיימת- -

חמי דורון: אני לא מתמקד בחוק.

גדעון סער: נוצר מצב שבית המשפט פסק פסק דין שיש בחירות, ואין מערכת כללים לנושא המימון.

גדעון סער: מה מצפים שיקרה?

גדעון סער: שתהיה מערכת בחירות ללא מימון?

גדעון סער: שאנשים יהיו עבריינים, ילכו לקבל כסף מגורמים בעלי עניין, מקבלנים ומגורמים כאלה?

גדעון סער: הבחירות הן בעוד חודש, ב- 2 בדצמבר- -

חמי דורון: אני אשם כי אני הבטחתי שאני אשב אתכם ולא ישבתי.

גדעון סער: אני מציע להעביר את זה לתיקון.

גדעון סער: התיקון מכיל את אותן הוראות של התיקון הקודם שהתקבלו בכנסת.

גדעון סער: נחיל את זה, ונתקן את הנוסחאות אם צריך, אבל בינתיים זאת מערכת בחירות מוניציפלית אחת במקום לא גדול כל-כך.

גאלב מג'אדלה: יש מועצה אחת שאני יודע עליה שנמצאת בבית המשפט המחוזי בנצרת, וכנראה שם יהיו בחירות חוזרות או בכל היישוב - -

אילת פישביין: אבו-סנאן לא קשור לחוק הזה.

גאלב מג'אדלה: אני י ודע שאתם בקיאים בדברים, אבל לפעמים אתם לא מעודכנים בדברים שקרו אתמול-שלשום.

גאלב מג'אדלה: ביום חמישי שעבר היה דיון בבית המשפט המחוזי בבית זרזיר- -

אילת פישביין: בית זרזיר זה משהו אחר.

אילת פישביין: עוד חזון למועד לעתיד לבוא.

גאלב מג'אדלה: השופט הציע להם להחליט ביניהם תוך שבוע- -

אילת פישביין: אנחנו התנגדו, המדינה התנגדה.

אילת פישביין: כי לא הסכמנו שתינתן להם החלטה על רגל אחת.

גאלב מג'אדלה: שהם יגיעו להסכמה ביניהן – או שתי הקלפיות או כל הבחירות.

אילת פישביין: זה לא יהיה.

גאלב מג'אדלה: מה זה לא יהיה?

גאלב מג'אדלה: את לא בית משפט, עם כל הכבוד.

אילת פישביין: בוודאי שלא, אבל המדינה התנגדה להצעת בית המשפט.

גאלב מג'אדלה: המדינה יכולה להתנגד.

גאלב מג'אדלה: השופט קובע, לא המדינה.

גאלב מג'אדלה: אם בשבוע הבא יתקיים הדיון והשופט יחליט על בחירות חוזרות, זה יחול עליהם?

אילת פישביין: אדוני, זה לא בחירות חוזרות, זה בחירות מיוחדות.

אילת פישביין: החוק הזה לא חל עליהם, לגבי בחירות מיוחדות יש כבר חוק, זה משהו אחר.

גאלב מג'אדלה: אז מה יחול עליהם?

אילת פישביין: התיקון הקודם.

חמי דורון: אני מצטער, אבל לא זכרתי שהתיקון הקודם לגבי המימון הוא קבוע.

חמי דורון: עד כמה שאני זוכר זה היה רק הוראת שעה.

חמי דורון: דבר שני, הסכומים שם לא תוקנו באמת באשמתי כי הבטחתי שאשב עם שני המציעים כדי לתקן את זה, ופשוט פרח מזכרוני.

חמי דורון: אבל זה באמת דבר שצריך לתקן, כי מגיעים שם לסכומים בלתי סבירים ובלתי הגיוניים.

חמי דורון: אני שוב אומר – אני לא מתנגד להצעת החוק, אני חושב שהיא נכונה.

גאלב מג'אדלה: זכותך להתנגד.

פיני קבלו: אנחנו כמובן תומכים בכך.

פיני קבלו: אי אפשר לקיים בחירות ללא כסף, אי אפשר לשלוח ראשי רשויות לאסוף תרומות, ולאחר מכן הם מתחילים להיכנס להסתבכויות.

פיני קבלו: חובת המדינה לממן מערכת בחירות שהוכרעה כבחירות חוזרות בבית המשפט, ואני לא רואה בזה שום הבדל בין יתר מערכות הבחירות האחרות.

פיני קבלו: לכן עמדת השלטון המקומי היא לתמוך בכך.

אהוד יתום: אני מצטרף לדברי יושב ראש הקואליציה.

אהוד יתום: צריך לפתור את הבעיה האקוטית של נהרייה, שעשויה להתחולל או-טו-טו, בעוד חודש וארבעה ימים.

אהוד יתום: זה המבחן הראשון.

אילת פישביין: אני לא יודעת כמה זמן ייקח לחוק הזה להיחקק.

גאלב מג'אדלה: השבוע.

אילת פישביין: היינו מרגישים יותר נוח אם הייתה הוראת תחילה שהייתה קובעת במפורש איך החוק הזה חל החל מ- 1 בדצמבר.

גדעון סער: למה מ- 1? מידית.

אילת פישביין: ממחר.

מירי פרנקל-שור: אנחנו נשתדל להניח את החוק היום כדי שהוא יעלה לדיון ביום שני.

גאלב מג'אדלה: עד יום רביעי הבא נשתדל לגמור את זה.

פיני קבלו: מה יקרה אם זה ייקח חודש?

גאלב מג'אדלה: פה העברנו ביום אחד שני חוקים, אנחנו רגילים לזה.

גאלב מג'אדלה: בבקשה, הקראת החוק.

איילת עציון: הצעת חוק הרשויות המקומיות (מימון בחירות) (תיקון מס' 7), התשס"ה – 2005.

איילת עציון: בחוק הרשויות המקומיות (מימון בחירות), התשנ"ג – 1993 (להלן – החוק העיקרי), בסעיף 1, אחרי ההגדרה "בחירות חוזרות" יבוא: "בחירות חדשות" – בחירות לפי הוראות סעיפים 73(ג) ו- 73א(1) לחוק הבחירות, וכן בחירות לפי הוראות הסעיפים האמורים כפי שהוחלו בסעיף 7(ב) לחוק הבחירה הישירה;" הוספת 2.

איילת עציון: אחרי סעיף 9 לחוק העיקרי יבוא: סעיף 9א "מימון בחירות חדשות" 9א.

איילת עציון: על בחירות חדשות יחולו הוראות חוק זה בשינויים המחויבים; היו הבחירות החדשות לראש רשות בלבד, יראו אותן לעניין חוק זה כבחירות מיוחדות לראש רשות.

איילת עציון: "

גאלב מג'אדלה: תודה רבה.

גאלב מג'אדלה: מי בעד ?

גאלב מג'אדלה: מי נגד?

גאלב מג'אדלה: מי נמנע?

גאלב מג'אדלה: ההצעה אושרה פה אחד ללא מתנגדים וללא נמנעים.

גאלב מג'אדלה: תודה רבה.